Diari Oficial de la Generalitat Valenciana


Sumari del DOGV 4677, del 26-01-2004 (2004/256)

ORDE de 7 de gener de 2004, de la Conselleria d'Infraestructures i Transport, sobre concessió d'ajudes a depòsits i instal·lacions annexes de canalització de gas a poblacions per a l'execució del Pla Valencià de Gasificació de Xicotets i Mitjans Municipis en l'exercici 2004.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4677

Data del DOGV
:   26-01-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/256


Data del document
:   07-01-2004

Organisme emissor
:   Conselleria d'Infraestructures i Transport

Tipus de document
:   Ordre

Descriptors 

:   * gas
    * gasoducte
    * ajuda a les empreses
    * emmagatzematge d'hidrocarburs
    * política industrial
    * suport econòmic
    * ajuda pública

ORDE de 7 de gener de 2004, de la Conselleria d'Infraestructures i Transport, sobre concessió d'ajudes a depòsits i instal·lacions annexes de canalització de gas a poblacions per a l'execució del Pla Valencià de Gasificació de Xicotets i Mitjans Municipis en l'exercici 2004. [2004/X256]
  
Amb la implantació del Pla Valencià de Gasificació de Xicotets i Mitjans Municipis, la Conselleria d'Infraestructures i Transport es proposa estendre el subministrament de gas canalitzat a poblacions no proveïdes d'este servici pel gasoducte de transport i xarxes de distribució de gas natural, i s'amplia amb això el servici de gas a la major part dels ciutadans de la Comunitat Valenciana.
  
Este pla té caràcter complementari del Pla Valencià de Gasificació, materialitzat per mitjà de l'execució de 2 fases consecutives de xarxes de distribució de gas natural el 1997-2000 i 2001-2006, respectivament. Per això, la Conselleria d'Infraestructures i Transport fomenta l'extensió del subministrament de gas a nous municipis i zones de la Comunitat Valenciana i en distintes aplicacions domèstiques, comercials i per a la xicoteta indústria, atesa la importància d'ampliar les infraestructures de gas existents, tant pel seu caràcter de font d'energia econòmicament rendible com per la seua contribució al desenrotllament dels sectors productius i a la qualitat de vida dels habitants de les comarques sense accés a les xarxes de distribució de gas natural.
  
Amb esta política activa d'ampliació d'infraestructures de gas, la Conselleria d'Infraestructures i Transport es proposa millorar les infraestructures de distribució d'energia i diversificar les fonts de subministrament a la Comunitat Valenciana, i garantir així la provisió d'energia per este mitjà.
  
El Pla de Gasificació de Xicotets i Mitjans Municipis consistix en la canalització de poblacions completes, per mitjà de gas natural liquat, propà o aire propanat, i es construïxen infraestructures fixes (depòsits i centres d'emmagatzematge) i les seues corresponents canalitzacions (xarxes de distribució) en els municipis beneficiaris.
  
La present orde d'ajudes és un instrument del Pla Valencià de Gasificació de Xicotets i Mitjans Municipis, amb el qual la Conselleria Infraestructures i Transport es proposa estendre el subministrament de gas canalitzat a la major part de municipis, activitats productives i comercials de la Comunitat Valenciana.
  
La finalitat d'esta orde d'ajudes és subvencionar projectes d'infraestructures d'emmagatzematge, transport i distribució de gas en xicotets municipis.
  
Les infraestructures i les instal·lacions objecte de subvenció per esta orde s'escometran per les companyies que hagen obtingut les corresponents autoritzacions administratives de subministrament de gas canalitzat per a ús domèstic, comercial i de la xicoteta indústria, en funció de la demanda real o potencial de gas prevista, manifestada tant per la població com per les activitats productives radicades en les dites zones, amb la finalitat d'evitar la realització d'infraestructures de subministrament que pogueren ser infrautilitzades, la qual cosa redundaria en perjuí de l'extensió d'este servici a la major part de la població amb necessitat de subministrament de gas.
  
Este criteri permetrà establir una sèrie de prioritats en determinar les subvencions necessàries per a realitzar les inversions en les instal·lacions de canalització de gas, atés l'elevat cost d'estes infraestructures i la limitació de recursos pressupostaris disponibles.
  
Els objectius principals del Pla Valencià de Gasificació de Xicotets i Mitjans Municipis són:
  
1. Contribuir al desenrotllament econòmic i a la millora de la qualitat de vida de les poblacions ateses pel subministrament de gas canalitzat, en aquells municipis que manquen de connexió pròxima al gasoducte de transport o a la xarxa de gas natural, i es fomenta el subministrament de gas canalitzat a les dites poblacions per a compensar situacions de desavantatge econòmic comparatiu per a les activitats productives i de servicis radicades en les dites zones, i es potencia així tant la seua capacitat de desenrotllament endogen com la localització d'activitats productives en estos municipis.
  
2. Contribuir a l'ordenació i a l'equilibri territorial de la Comunitat Valenciana per mitjà de l'extensió d'instal·lacions que esmenen este tipus de dèficits d'infraestructures energètiques.
  
Amb l'execució d'este Pla de Gasificació de Xicotets i Mitjans Municipis, la Conselleria d'Infraestructures i Transport es proposa:
  
. Fomentar la provisió d'energia econòmica i de qualitat als ciutadans i indústries, en particular xicotetes i mitjanes empreses, amb la consegüent millora de la seua estructura de costs i de la competitivitat d'estes.
  
. Subministrament d'energia no contaminant, i es contribuïx a la millora i a la protecció del medi ambient i a una nova estructura energètica de la Comunitat Valenciana, més equilibrada.
  
. Creació de llocs de treball en la realització de les infraestructures de depòsit i canalització i posterior manteniment de les explotacions i del sistemes d'atenció al client.
  
. Impulsar la creació de llocs de treball autònoms o treballs per a les empreses auxiliars que s'encarreguen de facilitar el producte als usuaris finals.
  
Això fa aconsellable la intervenció pública en forma d'ajudes de l'administració autonòmica destinades a la millora d'estes infraestructures energètiques. Estes ajudes es dirigiran al finançament parcial de projectes o obres de canalització de gas en poblacions, per mitjà de gas propà, aire propanat o gas natural liquat canalitzat.
  
Els projectes elegibles han de contribuir a la millora de la qualitat de vida dels habitants dels municipis i de les comarques on s'executen i al desenrotllament de les seues activitats productives, tant del sector primari i agroalimentari, com de la indústria, turisme, artesania i servicis
  
Per això i en virtut de les facultats que em conferix l'article 35 de la Llei 5/1983, de Govern Valencià, i l'article 47 del Text Refós de la Llei d'Hisenda Pública Valenciana,
  
ORDENE
  
Capítol I
  
Règim d'ajudes
  
Article 1. Objecte i àmbit
  
1. L'objecte de la present orde és establir el règim de concessió d'ajudes a projectes d'inversió en depòsits i instal·lacions annexes de canalització i distribució de gas en municipis la població del qual no supere els 50.000 habitants, per a les accions que s'indicaran, desenrotllades a la Comunitat Valenciana, d'acord amb les consignacions pressupostàries que a l'efecte s'establisca per la Generalitat Valenciana per a l'exercici 2004.
  
2. El règim d'ajudes serà d'aplicació tal com es determina en els articles següents.
  
Article 2. Línia pressupostària
  
1. La concessió de les ajudes previstes en esta orde estarà condicionada a l'existència de crèdit adequat i suficient per a això en els pressuposts de la Generalitat Valenciana per a l'exercici 2004.
  
2. En compliment del que preveu l'article 47.11 del Text Refós de la Llei d'Hisenda Pública i condicionat a la posterior aprovació del Projecte de Llei de Pressuposts de la Generalitat Valenciana per a l'any 2004, es consigna com a dotació màxima per a la present orde la quantitat de 334.000 euros pertanyent a la línia pressupostària T 4608, Pla de Gasificació de Xicotets i Mitjans Municipis.
  
Article 3. Accions que es poden donar suport
  
1. Instal·lacions i zones elegibles: aquelles que proporcionen subministrament de gas canalitzat en municipis la població de les quals no supere els 50.000 habitants i que no disposen de subministrament de gas natural canalitzat procedent del gasoducte de transport i les seues xarxes de distribució de gas natural o que no disposaran d'este amb l'execució de les xarxes previstes pel conveni regulador de la 3a fase del Pla de Gasificació de la Comunitat Valenciana, 2001-2006.
  
2. Les ajudes es destinaran a la inversió anual en obres i instal·lacions dels següents tipus i característiques: provisió, subministrament i canalització de poblacions, per mitjà de gas natural liquat, propà o aire propanat canalitzat, i es construïxen infraestructures fixes (depòsits i centres d'emmagatzematge) i les seues corresponents instal·lacions connexes per al subministrament a la població, excloses les connexions receptores a habitatges, comerços i xicotetes indústries.
  
3. Els costs elegibles que entren en el càlcul de l'ajuda són els següents:
  
. Les inversions en execució material d'obres, equips i instal·lacions i costs de mà d'obra.
  
. Costs de redacció del projecte i direcció d'obra. Els costs de mà d'obra, de redacció del projecte i direcció d'obra, només seran subvencionables si es tracta de contractacions externes.
  
No serà subvencionable l'IVA satisfet per l'adquisició de béns i servicis, i en general qualsevol impost pagat pel beneficiari.
  
4. Les obres i les instal·lacions corresponents a la inversió objecte de subvenció per esta orde no es podran haver iniciat abans de l'1 de gener del 2004, encara que sí l'actuació o el projecte a què estes pertanguen quan este siga plurianual.
  
5. Les ajudes que s'establixen en la present orde tindran la consideració de subvenció a fons perdut.
  
6. Les subvencions concedides es determinaran en funció del pressupost d'inversió presentat pel sol·licitant i format per les instal·lacions següents:
  
. Depòsits, centres d'emmagatzematge i instal·lacions interiors al recinte.
  
. Canalitzacions i instal·lacions des del recinte fins a les connexions receptores a habitatges, comerços i xicotetes indústries.
  
7. Les quanties màximes de subvenció tindran els límits següents:
  
. Quantitatius i amb caràcter general: un màxim per instal·lació de subministrament a un municipi de 150.253,03 euros, que s'ampliarà a 300.506,05 euros, quan la instal·lació subministre dos municipis o més. Al seu torn, les subvencions concedides no podran superar el 100% del pressupost total de la inversió en depòsits, equips i instal·lacions de recepció i emmagatzematge interiors al recinte, corresponents al municipi o conjunt de municipis subministrats des d'este.
  
Estes quanties màximes estan limitades pels percentatges per província segons el límit màxim d'intensitat d'ajudes aprovat amb data 17 de maig de 2002, per la Comissió Europea, per la qual s'aprova el nou mapa d'ajudes de finalitat regional per a la Comunitat Valenciana, per al període 2000-2006:
  
. Estes quanties màximes estaran limitades pels següents percentatges per província:
  
. Fins al 35% del pressupost d'inversió, quan es realitzen en la província de Castelló;
  
. Fins al 37% del pressupost d'inversió, quan es realitzen en la província de València.
  
. Fins al 40% del pressupost d'inversió, quan es realitzen en la província d'Alacant.
  
8. Amb caràcter excepcional, estos projectes podran rebre una subvenció pública superior al límit indicat de 150.253,03 euros o 300.506,05 euros, dins dels percentatges establits com a límit per a cada província, sempre que ho permeten les disponibilitats pressupostàries, es consideren d'especial interés social o econòmic, es destinen a atendre una demanda urgent de consum o beneficien a una determinada població o zona i després de l'informe previ de la Direcció General d'Energia. La resolució serà motivada.
  
9. A fi de garantir que les inversions subvencionades siguen viables, l'aportació del beneficiari destinada a el seu finançament serà com a mínim del 25% de l'import total del projecte íntegre.
  
10. Així mateix, el servici derivat de la realització d'estes inversions i posada en marxa de les corresponents instal·lacions de subministrament haurà de mantindre's durant un mínim de cinc anys.
  
Article 4. Beneficiaris de les ajudes
  
Podran ser beneficiaris de les ajudes les empreses especialitzades en transport, distribució i comercialització de gas canalitzat que hagen obtingut l'autorització administrativa per al subministrament de gas a usos domèstics, comercials i per a la xicoteta indústria en les poblacions elegibles en els termes de l'article 2 d'esta orde, on s'executen els projectes i les obres objecte d'ajuda.
  
Capítol II
  
Procediment
  
Article 5. Presentació de sol·licituds, documentació i termini de presentació
  
1. Les sol·licituds per a l'obtenció de les ajudes regulades en la present orde, s'hauran de dirigir a la Direcció General d'Energia i es presentaran en imprés normalitzat, a la mateixa Direcció General Energia o en qualssevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú. En el cas que s'optara per presentar la sol·licitud en una oficina de Correus, s'haurà de fer en sobre obert perquè la instància siga datada i segellada per l'oficina de Correus abans de ser certificada.
  
2. Les sol·licituds s'hauran d'acompanyar dels documents que a continuació s'indiquen:
  
a) Documentació acreditativa i identificadora del sol·licitant i del seu representant legal.
  
b) Còpia de la resolució d'autorització administrativa de les instal·lacions per al subministrament de gas a usos domèstics, comercials i per a la xicoteta indústria a les poblacions on s'executen els projectes i les obres objecte de sol·licitud d'ajuda per esta orde.
  
c) Memòria tècnica resumida del projecte global d'inversió, amb descripció dels elements següents:
  
. Tipus i característiques de les obres, equips i instal·lacions que integren el projecte i el pressupost global i desglossat d'este, objectius perseguits, actuacions i mitjans empleats.
  
. Estudi de rendibilitat i justificació econòmica de la sol·licitud de subvenció.
  
. Justificació de l'interés social o energètic, si és procedent, del projecte.
  
. Especificació dels termes municipals o territori afectat.
  
. Nombre d'abonats o població i activitats econòmiques beneficiades amb la inversió.
  
d) Pla de situació de l'obra i instal·lacions objecte de sol·licitud d'ajuda.
  
e) Tipus i característiques tècniques principals dels depòsits, centres d'emmagatzematge i instal·lacions.
  
f) Pressupost estimat de la inversió, total i anual, que s'executarà, amb indicació de les fonts de finançament i diferenciant este entre:
  
. Depòsits, equips i instal·lacions de recepció i emmagatzematge interiors al recinte.
  
. Instal·lacions annexes i xarxes de distribució.
  
g) Declaració de subvencions concedides per altres administracions públiques o ens públics o privats, per al finançament de les inversions en instal·lacions o obres objecte de sol·licitud d'ajuda per esta orde.
  
h) Documentació acreditativa de trobar-se el sol·licitant al corrent en les obligacions tributàries i davant de la Seguretat Social, que a continuació s'indica, la vigència de les quals s'haurà d'estendre fins a la data d'atorgament de la subvenció, en els termes establits en l'Orde de 30 de maig de 1996, de la Conselleria d'Economia i Hisenda:
  
. Alta, referida a l'exercici corrent, o últim rebut de l'Impost sobre Activitats Econòmiques, completat amb una declaració responsable si s'ha donat de baixa en la matrícula del citat impost.
  
. Certificat positiu de l'Agència Estatal d'Administració Tributària que acredite que el sol·licitant complix les obligacions tributàries que fa referència l'article 13. 1, b) a d) del Reial Decret 1.098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques. El dit certificat podrà ser substituït per la declaració responsable de l'interessat que complix les circumstàncies assenyalades, acompanyada d'autorització a la Conselleria d'Infraestructures i Transport, perquè l'Agència Estatal d'Administració Tributària li cedisca la informació.
  
. Certificat acreditatiu que el sol·licitant es troba al corrent en el compliment de les seues obligacions amb la Seguretat Social.
  
. Certificat acreditatiu que el sol·licitant no té deutes de naturalesa tributària amb la Generalitat Valenciana.
  
i) Dades de domiciliació bancària segons model facilitat a l'efecte (fitxa de manteniment de tercers), llevat que s'hagen presentat amb anterioritat davant de la Conselleria d'Infraestructures i Transport i no han experimentat variació.
  
j) Si és procedent, previsió d'estalvi i eficiència energètica que supose el projecte.
  
k) Declaració responsable del beneficiari per la qual es compromet a assumir el cost de la inversió no subvencionada (com a mínim el 25% d'esta).
  
l) Pla i calendari d'actuació, que garantisca l'execució de les obres objecte d'ajuda en l'exercici en què es concedix la subvenció.
  
3. Quan es tracte d'un projecte l'execució del qual requerisca més d'un exercici:
  
. S'haurà d'indicar en la memòria tècnica el pla i calendari d'actuació per fases i exercicis en què es realitzaran, que descriga l'execució de les obres, les instal·lacions i les inversions quantificades per anualitats.
  
4. Els sol·licitants podran executar els projectes una vegada presentada la sol·licitud, sense necessitat d'esperar que la concessió de l'ajuda es produïsca i sense que això prejutge la decisió que finalment s'adopte.
  
5. El termini de presentació de sol·licituds serà el comprés entre el 15 de febrer i el 15 de març de 2004, estos dos inclusivament.
  
6. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye de la documentació que d'acord amb esta orde resulte exigible, es requerirà l'interessat perquè en el termini de 10 dies esmene la falta o adjunte els documents preceptius, amb indicació que, si així no ho fera, se'l tindrà per desistit de la seua petició.
  
Article 6. Criteris d'avaluació de les sol·licituds
  
La valoració de l'interés de les instal·lacions i les obres objecte de subvenció, així com, si és procedent, de l'interés social, econòmic o energètic del projecte, es realitzarà aplicant, entre altres, els següents criteris, indicats per orde preferent:
  
Criteris d'especial valoració:
  
1) Viabilitat tècnica, econòmica, financera i administrativa del projecte i de les seues fases d'inversió. La viabilitat administrativa es valorarà en funció de la previsió d'obtenció de les preceptives autoritzacions per part del beneficiari: resolució d'autorització d'instal·lacions, concedida per la Conselleria d'Infraestructures i Transport i llicències municipals d'obres i activitat
  
2) Distribució territorial equilibrada de les ajudes entre províncies, comarques i zones amb projectes presentats i amb dèficits d'este tipus d'infraestructures energètiques.
  
3) Població beneficiada pel subministrament.
  
4) Efectes sobre el desenrotllament d'activitats productives en noves zones sense subministrament de gas i situació econòmica de la població de la zona.
  
5) Qualitat del projecte, atés el seu grau de maduració i de definició.
  
Altres criteris de valoració:
  
1) Localització de les instal·lacions en zones de l'interior de la Comunitat Valenciana amb especials dèficits d'infraestructures de distribució de gas canalitzat.
  
2) Distància, dificultat i cost econòmic dels accessos respecte a les infraestructures del gasoducte de transport i xarxes de distribució de gas natural.
  
3) Actuacions que suposen millora en el medi ambient, la seguretat, l'estalvi i l'eficiència energètica.
  
4) Previsió de consums domèstic, comercial i per a xicoteta indústria, que faça necessari la posada en servici de les instal·lacions per al subministrament a noves zones.
  
5) Inversió necessària per abonat.
  
Article 7. Obligacions del beneficiari
  
a) Haver presentat, a les dependències territorials d'Energia de la Conselleria d'Infraestructures i Transport, els projectes tècnics d'instal·lacions, a l'efecte de concessió de l'autorització administrativa d'estes. La supervisió efectuada per a la dita autorització serà vàlida a l'efecte d'allò que s'ha disposat en l'article 46.3 del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
  
b) L'execució de les obres i les instal·lacions objecte de subvenció, en les condicions establides per la resolució de concessió d'ajuda.
  
c) L'acreditació de les obres i les instal·lacions en els termes establits en l'article 12 d'esta orde.
  
d) Informar puntualment del seu estat d'execució a la Conselleria d'Infraestructures i Transport, a l'efecte del seu seguiment i control de la realització.
  
e) Fomentar, en la contractació de les obres, el desenrotllament econòmic i industrial de la Comunitat Valenciana, en l'àmbit d'allò que s'ha establit per la normativa vigent en matèria de contractació i competència.
  
f) Sufragar les diferències entre el cost real de cada projecte i les ajudes aprovades.
  
g) Situar cartells indicatius de la Generalitat Valenciana i Conselleria d'Infraestructures i Transport en les obres objecte de subvenció, els models dels quals seran proporcionats a l'efecte per la Conselleria.
  
Article 8. Execució íntegra de les instal·lacions
  
Quan la realització del projecte global supere l'anualitat objecte de subvenció, el beneficiari haurà d'executar les instal·lacions que formen el projecte en la seua integritat, terminis i condicions establits per la resolució administrativa d'autorització d'instal·lacions. En cas contrari, el beneficiari haurà de tornar l'ajuda concedida amb els interessos establits legalment.
  
Article 9. Resolució de la concessió d'ajudes
  
1. La Direcció General d'Energia podrà demanar del sol·licitant l'aportació addicional d'altres documents o dades aclaridores que estime necessaris per a resoldre sobre la sol·licitud presentada.
  
2. Rebudes les sol·licituds i la documentació addicional requerida, estes seran avaluades per una comissió de valoració, formada pel director general d'Energia, el cap d'Àrea de l'Agència Valenciana d'Energia i pel cap de Servici de la Direcció General d'Energia, que elevarà una acta amb la proposta de sol·licituds seleccionades a la Direcció General d'Energia.
  
3. Valorada la sol·licitud, la Direcció General d'Energia podrà demandar al sol·licitant la modificació o millora voluntària dels termes d'aquella, cosa que este haurà de realitzar en un termini màxim de deu dies des del requeriment corresponent.
  
4. El conseller d'Infraestructures i Transport dictarà resolució de concessió d'ajuda, a proposta de la Direcció General d'Energia, per la qual es fixa expressament la quantia de l'ajuda i l'import de la inversió subvencionada, terminis d'execució i, si és procedent, les condicions tècniques, econòmiques i obligacions addicionals que afecten el desenrotllament del projecte objecte de subvenció. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.
  
5. La resolució es notificarà als interessats en els termes prevists en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
6. El termini màxim per a resoldre les sol·licituds que es formulen per a la concessió de les ajudes que s'establixen en la present orde serà de tres mesos comptadors des de la data de la finalització del termini de presentació de sol·licituds. Transcorregut el termini sense que haja recaigut resolució, s'entendrà desestimada la sol·licitud de concessió d'ajuda, en els termes prevists en l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
7. Les resolucions a què es referixen els paràgrafs anteriors posen a la via administrativa i contra les quals podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de 2 mesos comptador des de l'endemà de la notificació de la resolució corresponent.
  
8. L'execució de l'obra serà responsabilitat del sol·licitant, el qual haurà de tindre completament finalitzada la instal·lació íntegra o parcial i presentada la documentació justificativa de la inversió corresponent davant de la Direcció General d'Energia, en els terminis assenyalats en la respectiva resolució de concessió de l'ajuda.
  
Article 10. Autorització d'instal·lacions
  
L'obtenció de les autoritzacions i les llicències necessàries per a l'execució d'obres i, si és procedent, posada en servici de les instal·lacions que siguen objecte de subvenció en virtut d'esta orde, serà a càrrec i responsabilitat del beneficiari i el seu procediment serà independent del relatiu a la concessió i la liquidació de les ajudes corresponents.
  
Article 11. Resolució d'incidències
  
1. La Direcció General d'Energia serà l'òrgan competent per a la resolució de les incidències que es produïsquen amb posterioritat a la concessió d'ajuda, i en especial els supòsits de:
  
. Canvis de titularitat.
  
. Canvis d'ubicació de les instal·lacions, dins del mateix terme municipal.
  
. Pròrrogues per a la presentació i l'execució del projecte i per al compliment de les condicions particulars de la concessió de l'ajuda i l'execució de l'obra, amb caràcter excepcional.
  
. Modificacions justificades pel beneficiari del projecte inicial, entre elles, canvis en la denominació del projecte o de les característiques tècniques d'este.
  
. Pròrrogues del termini per a l'aportació de documents acreditatius de l'execució del projecte o obra o d'altres documents exigits als beneficiaris, als efectes de liquidació de l'ajuda.
  
2. El beneficiari haurà de comunicar, en qualsevol moment de la vigència de l'expedient, les altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.
  
Article 12. Control de les accions
  
1. La Direcció General d'Energia, pels seus propis mitjans, a través de l'Agència Valenciana de l'Energia o pels que considere oportuns, podrà en tot moment efectuar tantes actuacions de verificació, comprovació i inspecció del projecte o instal·lació objecte d'ajuda com considere necessàries.
  
2. El beneficiari està obligat a sotmetre's a les actuacions de control financer de la Intervenció General de la Generalitat Valenciana, respecte a les ajudes concedides.
  
Article 13. Liquidació de les ajudes
  
1. La liquidació de les ajudes es farà efectiva després d'acreditar-se l'execució de les obres i les instal·lacions objecte d'estes ajudes, d'acord amb el projecte presentat i en els termes fixats per la resolució de concessió de l'ajuda, i es permet la presentació de certificats parcials d'obra, en este cas l'ajuda es liquidarà proporcionalment a l'import d'inversió corresponent a les obres parcials finalitzades.
  
2. A l'efecte del que establix el punt anterior, els beneficiaris hauran de presentar, fins al 15 de novembre de 2004, llevat que per circumstàncies concurrents es determine un termini distint en la resolució de concessió de l'ajuda, sempre dins de l'exercici 2004, els documents següents:
  
. Quan es tracte de subvencionar inversions que requerisquen projecte visat pel col·legi oficial corresponent, la justificació de la depesa consistirà en el certificat d'obra expedida pel tècnic competent i, en cas de no requerir el mencionat projecte, factures, certificats d'obres i, si és procedent, els altres documents justificatius de la depesa efectuada expedits d'acord amb la normativa i els usos vigents.
  
. Acreditació, si és procedent, del compliment de les obligacions i les condicions que s'hagueren establit en el projecte presentat junt amb la sol·licitud o amb la resolució de concessió d'ajuda.
  
. A més, quan s'haja executat íntegra una obra o instal·lació que supose la finalització del projecte total o d'una fase autònoma d'este, certificat de direcció i acabament d'obra subscrit pel tècnic competent
  
Article 14. Minoració i resolució de les ajudes
  
1. L'alteració d'algunes de les característiques del projecte la subvenció del qual haja sigut aprovada, l'incompliment de condicions i terminis establits en la resolució, la falta d'execució parcial de la inversió objecte de subvenció, la insuficient justificació de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades, que en el seu conjunt excedisquen dels límits establits, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, les condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de la realització del projecte, donarà lloc a la incoació per l'òrgan competent per a la concessió de les ajudes del corresponent expedient que podrà finalitzar, si és procedent, amb la resolució de la subvenció concedida i l'obligació de reintegrar les ajudes percebudes i els interessos de demora des del moment de pagament d'esta. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
L'aplicació del present règim està supeditada a les normes sobre acumulació d'ajudes de distinta finalitat. En el cas d'acumulació amb ajudes atorgades a l'empara de règims aprovats amb igual finalitat, es respectarà el límit màxim dels diferents règims aplicats.
  
Segona
  
1. En el cas que els documents exigits que han d'acompanyar a la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència en què van ser presentats o, si és procedent, emesos i quan no hagen transcorregut més de cinc anys des de la finalització del procediment a què corresponguen.
  
2. En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si no n'hi ha, l'acreditació per altres mitjans dels requisits a què es referix el document.
  
DISPOSICIONS FINALS
  
Primera
  
Es faculta el director general d'Energia per a dictar les disposicions i adoptar les mesures que considere oportunes per al desenrotllament i l'aplicació del que disposa la present orde.
  
Segona
  
La present orde entrarà en vigor el dia de la publicació en el Diari Oficial de la Generalitat Valenciana.
  
València, 7 de gener de 2004
  
El conseller d'Infraestructures i Transport,